Las wiken i lukim AFIC Top 4 tunamen blong Port Vila Football Association i kik off.
Wetem fomat blong kompetisen i jenis kompea long las yia, i lukim top blong klasmen we semtaem hemi wina blong jampionship, Ifira i pleiem rana ap Erakor, mo wina i go stret long grandfaenol, mo hemia i lus i wet long semi faenol.
Namba 3 mo namba 4 we hemi Tupuji Imere mo Digicel Amicale oli plei wan eliminesen maj, we i min se tim we hemi lus i aot long kompetisen mo wina i pleiem lusa blong fes maj.
Wetem niufala fomat ia we plante long olgeta fan i jas awea long hem long Sarere las wiken, fes maj i lukim Ifira Black Bird FC i kam blong winim Erakor Golden Star FC long penalty shootout.
Tufala tim i bin go witaot eni poen afta long 90 minit, nomata we tugeta saed i bin gat janis blong sko.
Long sekon haf wan insiden i bin kostem tufala tim wan man daon afta we rafri, Robinson Banga, i bin givim red kad long Jason Thomas mo Moffat Kilifa, we i min se Jason bambae hemi mestem semi faenol mo Moffat, grand faenol.
Afta long ekstra taem i nogat eni sko i mekem se tufala tim i go stret long penalty shootout, we Ifira hemi kam blong winim long 2-0, afta we kipa, Anthony Taiwia hemi mekem 2 ‘save’ mo Erakor midfilda i smashem bol long kros ba.
Win blong Ifira i lukim olgeta i kam blong konfemem long olgeta fan long Sarere from wanem nao olgeta i niu Port Vila Football Association Digicel premia divisen wina blong sisen ya.
Long sekon maj blong dei, Digicel Amicale i kam blong winim Tupuji Imere long 3-1.
Gibson Daudau nao hemi openem sko bifo Bong Kalo hemi dabolem, blong putum sko long haf taem long 2-0 long feva blong Digicel Amicale.
Long sekon haf, wan volley blong Don Mansale i karem Tupuji i kambak insaed long gem, be i lukim Zika Manuhi hemi endem eni hop blong Tupuji i faenem wan ikwalaesa, taem we hemi addem namba 3 mo faenol sko blong maj ya.
Wetem risal ya, i lukim Erakor Golden Star FC bambae hemi pleiem Digicel Amicale FC long semi faenol blong AFIC Top 4 long 2pm long wiken ya.
Daily Sports i notisim se las wiken wan rikod namba blong kraod oli bin tenap blong wajem olgeta maj.
Port Vila Football Association i askem olgeta fan blong plis rispektem olgeta pleia mo olgeta maj ofisol insaed long fil.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn